Document ID: 31994D0765

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Νοεμβρίου 1994 για την έγκριση 26 προτάσεων για δράσεις που δύνανται να τύχουν κοινοτικής χρηματοδότησης βάσει της απόφασης 94/445/ΕΚ του Συμβουλίου σχετικά με τα δίκτυα τηλεπληροφορικής μεταξύ διοικήσεων για τις στατιστικές των συναλλαγών αγαθών μεταξύ κρατών μελών (Edicom) (94/765/EK)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 94/445/ΕΚ του Συμβουλίου της 11ης Ιουλίου 1994 σχετικά με τα δίκτυα τηλεπληροφορικής μεταξύ διοικήσεων για τις στατιστικές των συναλλαγών αγαθών μεταξύ των κρατών μελών (Edicom) (1), και ιδίως το άρθρο 5,
Εκτιμώντας:
ότι οι προτάσεις εντάσσονται στο πλαίσιο του ετήσιου προγράμματος εργασίας που καταρτίστηκε για την εφαρμογή του συνόλου των δράσεων που προβλέπονται στο άρθρο 1 της απόφασης 94/445/ΕΚ-
ότι η επιτροπή του στατιστικού προγράμματος των Ευρωπαϊκών Κοινοτήτων, που συστάθηκε με την απόφαση 89/382/ΕΟΚ, Ευρατόμ του Συμβουλίου (2), διατύπωσε ευνοϊκή γνώμη για την κατάρτιση, τον υπολογισμό των αριθμητικών μεγεθών και την έγκριση του εν λόγω ετήσιου προγράμματος εργασίας-
ότι, στο πλαίσιο αυτού του ετήσιου προγράμματος εργασίας, η Επιτροπή προκήρυξε 14 προσκλήσεις υποβολής προσφορών για τις δράσεις που πρόκειται να πραγματοποιηθούν σε κεντρικό επίπεδο από την ίδια και κατάρτισε από κοινού με τα κράτη μέλη 12 προτάσεις παροχής βοήθειας για δράσεις που θα υλοποιηθούν από τις εθνικές διοικήσεις των κρατών μελών-
ότι οι προσκλήσεις υποβολής προσφορών διεξήχθησαν σύμφωνα με τη διαδικασία που προβλέπει η σύμβαση-πλαίσιο στον τομέα της πληροφορικής αριθ. 200- ότι, για τις προτάσεις παροχής βοήθειας στις εθνικές στατιστικές διοικήσεις, εφαρμόζεται η διαδικασία άμεσης συνεννόησης-
ότι οι προτάσεις που έλαβε η Επιτροπή βάσει των εν λόγω προσκλήσεων υποβολής προσφορών αξιολογήθηκαν από τις υπηρεσίες της- ότι επελέγησαν 14 προτάσεις, οι οποίες κρίθηκε ότι ανταποκρίνονται στους στόχους και στα είδη των εργασιών που αναφέρονται λεπτομερώς στο πρόγραμμα εργασίας και στις προσκλήσεις υποβολής προτάσεων που κατάρτισε η Επιτροπή-
ότι η επιτροπή στατιστικών των συναλλαγών αγαθών μεταξύ των κρατών μελών, που συστάθηκε με τον κανονισμό (ΕΟΚ) αριθ. 3330/91 του Συμβουλίου (3), διατύπωσε ευνοϊκή γνώμη-
ότι εναπόκειται στην Επιτροπή να εκδώσει την απόφασή της για την έγκριση των προτάσεων που δύνανται να τύχουν κοινοτικής χρηματοδότησης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι 26 προτάσεις δράσεων που αναφέρονται στο παράρτημα δύνανται να τύχουν κοινοτικής χρηματοδότησης μέχρι των ανωτάτων ποσών που αναφέρονται στο παράρτημα αυτό.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Νοεμβρίου 1994.

Labels: 12
3
19